પાકિસ્તાન માટે એ એક પ્રકારે પરોક્ષ ચેતવણી પણ છે એવું પૂર્વ વિદેશ શશાંક કહ્યું છે. અફઘાનિસ્તાનમાં ભારત બસો સરકારી અને ખાનગી શાળાઓનું નિર્માણ કરી રહ્યું છે. અફઘાનિસ્તાનના એક હજાર વિદ્યાર્થીઓને ભારત સ્પોન્સર કરે છે. અફઘાનિસ્તાનમાં ભારત પાંચમા નંબરનો સૌથી મોટો રોકાણકાર દેશ છે. અફઘાનિસ્તાનમાં ભારત-ચીનની સંયુક્ત આર્થિક યોજનાની દરખાસ્ત એ મોદી-જિનપિંગ વચ્ચેની અનૌપચારિક મુલાકાતની સૌથી મોટી સફળતા છે. ૨૦૧૩ની સાલમાં પણ આવી દરખાસ્ત આવી હતી, પરંતુ વાત આગળ વધી ન હતી. પૂર્વ રાજદૂત જી. પાર્થસારથિના કહેવા પ્રમાણે ચીને અફઘાનિસ્તાનમાં કોપર માઇન પ્રોજેક્ટ લીધો હતો, પરંતુ પંદર વર્ષમાં એક પૈસાનું કામ પણ કરી શકાયું નહીં. ચીન હવે ત્યાં ભારત સાથે કામ કરવા માગે છે તેનું મોટું કારણ એ છે કે તેને અફઘાનિસ્તાનમાં સૌથી સારી ઇમેજ ધરાવતો સાથી મળશે. જિંગપિંગ સાથેની આ અનૌપચારિક મુલાકાત દરમિયાન કૃષિ, ઊર્જા અને પર્યટન ક્ષેત્ર અંગે પણ ચર્ચા થઈ હતી. બંને દેશો સાથે મળીને વૈશ્વિક સ્તરે મહત્ત્વની ભૂમિકા ભજવી શકે તેમ છે એ વાતની પ્રતીતિ ભારતના વડાપ્રધાને છેલ્લાં બે હજાર વર્ષના ઐતિહાસિક તથ્યોના આધારે કરાવી હતી. અનૌપચારિક મુલાકાતના પરિણામ ભલે તત્કાલ જોઈ ન શકાય, પરંતુ બંને દેશોના લાંબાગાળાનાં હિતોની દષ્ટિએ એ ઘણી વખત લાભદાયક બની રહે છે.